
Új fizikai elven működő inverteralapú villamos hálózat stabilitásvizsgálata

A megújuló energiaforrások elterjedésével új kihívások jelentek meg az kisfeszültségű (KIF) és
középfeszültségű (KÖF) hálózatokon is. A termelés egyre nagyobb hányadáért felelősek az elosztottan
termelő, a hálózatra teljesítményelektronikán keresztül kapcsolódó erőművek. A hagyományos
szinkrongenerátorok részarányának csökkenésével kiemelt kérdéssé vált, hogyan lehet azok
viselkedésének egyes jellemzőit helyettesíteni az inverterek szabályozásával.
Jelenleg a hálózatra telepített inverterek túlnyomó többsége grid-following (GFL) inverter. Ezek
vezérelt áramforrásként képezhetőek le, így hálózattámogató képességük csekély. A grid-forming
(GFM) inverterek ezzel szemben vezérelt feszültségforrásnak tekinthetők, ezáltal képesek közvetlenül
hatást gyakorolni a hálózat feszültségére és frekvenciájára. Az elmúlt időszakban rohamos fejlődésnek
indult a GFM inverterek szabályozástechnikája. Mivel tömeges hálózati telepítésük még nem kezdődött
el, ezért fontos a legjobb vezérlési stratégia kutatása és a lehetséges szabályozási módok folyamatos
fejlesztése.
A nemzetközi szakirodalomban megjelent egy új GFM inverter vezérlési módszer, ami a csatolt
rezgőkörök szinkronizációs képességeire épít. A virtuális oszcillátor alapú inverter vezérlés (VOC)
során az inverter szabályozását végző mikrokontrollert úgy programozzuk, hogy az nemlineáris
oszcillátorok dinamikáját emulálja.
Jelen dolgozat célja bemutatni, miként képesek nemlineáris oszcillátorok biztosítani a szinkronizációt
és teljesítménymegosztást párhuzamosan kapcsolt inverterek között, illetve segíteni a helyi hálózat
stabil működését. Munkám során körüljártam a VOC szabályozással kapcsolatos nyitott kérdéseket,
különös figyelmet fordítva KIF hálózatszinkron és szigetüzemű alkalmazásokra. Egy általam
létrehozott kisjelű modell segítségével részletesen tanulmányoztam a stabilitás kérdését mind egy
inverteres, mind többinverteres rendszer esetén.
Munkám újdonságtartalma az alábbiakban foglalható össze:
- Megalkottam egy kisjelű modellt, amit egy és többinverteres rendszer esetén is lehet alkalmazni
- Megvizsgáltam a VOC inverter kisjelű stabilitását egy inverter – erős hálózat esetén és
megállapítottam a stabil hálózati üzem feltételét
- A szakirodalomban nem található említés az általam vizsgált VOC stabilitásának kérdéséről
többinverteres rendszer esetén, így kisjelű analízis keretében megvizsgáltam azt
- A stabilitásvizsgálat során kapott eredményeket szoftveres és hardveres környezetben végzett
szimulációkkal alátámasztottam



